
  
    [image: Skjebnemøtet/Askepott i New York - LaQuette/Karen Booth]
  


LAQUETTE

Skjebnemøtet

Denne oversettelsen er redigert av: Mone Kelly

 

MINISERIE:

Devereaux Inc.




Devereaux Inc.

De er suksessfulle, vakre og dyktige. De vet hva de vil ha og de vet hvordan de skal oppnå det. I den nye miniserien Devereaux Inc. møter du sterke kvinner som har jobbet hardt for å realisere drømmene sine, men er suksess i arbeidslivet alt de drømmer om? Skjebnemøtet er tredje bok i miniserien.

 




Kjære leser

Her er enda en Deveraux Inc.-historie som inneholder skandaler, familiedrama og brennhet tiltrekning i Brooklyns historiske Clinton Hill.

I Skjebnemøtet er den ambisiøse Amara Deveraux-Rodriguez rasende når hun ikke får forfremmelsen hun fortjener. For å trosse bestefaren som står i veien for henne, skjuler hun identiteten sin og tilbringer en natt med den sexy og mektige Lennox Carlisle. Selv om lidenskapen deres er het nok til å utløse et sprinkleranlegg, vet Amara at hun aldri kan få mer enn én natt. Karrieren må ha førsteprioritet. Selv om det betyr at hun må ofre behovet sitt for Lennox.

Lennox prøver å slappe av som best han kan før siste innspurt i valgkampen begynner, men så stjeler en sexy, brun engel i stiletthæler oppmerksomheten hans. Han blir overveldet av lidenskap og gir etter for lengselen etter henne. Og selv om han blir rasende av å oppdage Amaras identitet, kan han fortsatt ikke holde seg unna. For det første vil han sluke henne hver gang de er i samme rom. Og for det andre er hun gravid med hans barn. Hvis nyheten om graviditeten kommer ut, vil det kompliserte forholdet deres ødelegge Lennox’ sjanser til å vinne valget. Det finnes bare en løsning som kan sørge for at han vinner løpet og kan få barnet – de må gifte seg. Hvis Amara nekter, vil han tvinge henne til alters ved å ruinere Deveraux Inc. og stillingen hun har lengtet etter uten å nøle.

Hold det sexy!

LaQuette




Til min uadskillelige bysøster og agent, Latoya Smith.

Takk for at du hjelper meg å vise verden

hva to små, brune jenter fra Brooklyn kan få til.

«Jeg sa det jeg sa.»

Amara Angel Devereaux-Rodriguez satt ved skrivebordet sitt i en Zoom-samtale med bestefaren sin, mens hun satt og tenkte på de fem ordene han nettopp hadde sagt. Tonen hans var avslappet, som om han satt hjemme med føttene oppe og leste en avis, ikke diskuterte kontrakter som til sammen utgjorde mer enn en fjerdedel av et lite lands BNP.

Men det var det som gjorde bestefaren hennes så god til det han gjorde. Han var så beskjeden at han var dødelig. Innen motpartens advokat fant ut av dette, hadde han allerede signert, forseglet og overlevert avtalen.

«Du kan ikke gjøre dette, bestefar.» Stemmen hennes var rolig, men de sammenbitte tennene og det stive kroppsspråket ga tydelig uttrykk for misnøyen. «Jeg har lagt ned altfor mye arbeid for dette selskapet til at du skal trekke teppet vekk under meg på denne måten.»

Han var uberørt der han satt i stua på Devereaux Manor, mens han senket blikket for å lese dokumentet han holdt i hånden. Først da han var ferdig, tok han av seg lesebrillene og så opp, og anerkjente endelig at hun var til stede i videosamtalen.

«Kan ikke?» Han hevet et øyebryn mens han satte seg opp i stolen. «Som juridisk rådgiver for Devereaux Inc. og sjefen din kan jeg gjøre hva jeg vil. Bare fordi jeg er ute av kontoret og tilbringer tid med Ace mens han er syk, betyr ikke det at jeg ikke fortsatt har ansvaret. Min avgjørelse er endelig. Jeg pensjonerer meg ikke før denne Falcon Development-avtalen er i boks.»

Hun la armene i kors og gjorde sitt beste for å undertrykke sinnet som kokte inni henne. «Jeg har inngått flere avtaler og tjent mer penger for dette selskapet de siste tre årene enn noen annen advokat her, deg inkludert. Du var klar til å seile inn i solnedgangen og gi meg tøylene. Så plutselig endrer du planene dine og skyver meg ut på sidelinjen. Hva i helvete, bestefar?»

To sekunder etter at hun hadde sagt det, innså hun at hun hadde skrevet en sjekk hun ikke kunne innløse. David Devereaux var kanskje den snille bestefaren hennes, men han tolererte ikke respektløshet fra noen. Og på måten han lente seg sakte inn mot skjermen, skjønte hun at det var i ferd med å bli alvor.

«Det er grunnen til at jeg ikke overlater roret til deg ennå. Du er briljant og målbevisst. Men du vet ikke hvordan du skal få det du vil ha uten å brøyte deg gjennom alle problemer.»

«Metodene mine har aldri vært noe problem før, i hvert fall ikke da jeg tjente mer penger til dette selskapet enn det kunne telle. Jeg klarer ikke å se problemet nå.»

«Problemet …» Han tok en pause og stirret inn i skjermen. I samme øyeblikk som ansiktstrekkene hans myknet og skuldrene slappet av, kunne hun se at han hadde gått fra å se henne som en ulydig ansatt til sitt eneste barnebarn.

Han lente seg rolig tilbake i stolen og la de lange armene over brystet.

De samme snille, mørkebrune øynene som alltid hadde lyst av stolthet i Amara, var nå farget av en tristhet som rørte noe i henne, selv om hun prøvde hardt å ignorere den.

«Problemet», fortsatte han, «er at din alt-eller-intet-tilnærming» ikke fungerer for noen avtaler. Din største styrke og svakhet er at du alltid går inn for den beste økonomiske avtalen. Penger er flott, men det er ikke alt, jenta mi. At du ikke vet det ennå, bekymrer meg. Det kommer til å gi deg store problemer. Suksess kommer fra hjertet, ikke fra bankkontoen. Og fordi du ikke forstår det, lar du Falcon bestemme at vi er ansvarlige for å sikre byggetillatelsene fra byrådet i bytte mot en bedre økonomisk avkastning for Devereaux Inc.»

Hun trakk på skuldrene. Han snakket alltid om hjertet. Men hjertet betalte ikke regningene.

«Jeg klarer ikke å se problemet. Vi får mer penger i bytte mot at vi må håndtere tillatelsene selv. Det er byråkrati. Vi har erfaring med å skjære gjennom byråkratiet. Hva er problemet?»

Han ristet på hodet mens han så opp i taket, som om han ba om himmelsk nåde til å ta seg av henne.

«Du har rett. Byråkrati er vanligvis ikke noe problem for oss. Men området vi bygger i, ligger midt i Lennox Carlisles distrikt. Hvis du hadde brydd deg om å lære noe om byrådslederen, ville du visst at han klandrer selskaper som vårt for gentrifisering og for å jage beboerne ut av nabolaget. Og nå stiller han som borgermesterkandidat på samme tema. Derfor gjorde Falcon det til en kontraktsforpliktelse for oss å få tillatelsene i stedet for dem. Men din iver etter å sikre posen gjorde deg blind for det. Så her er vi.»

Amara rykket til som om han hadde slått henne. Byrådslederen hadde hun ikke tenkt på da hun inngikk avtalen. Men hun var nøye når det gjaldt å forhandle. Hvis byråkraten var så problematisk, ville hun ha visst om det.

«Dette er ikke noe stort problem, bestefar. Det er en liten detalj.»

«Det faktum at du ikke ser dette som et problem, er grunnen til at jeg ikke kan la deg lede denne avtalen. Carlisle kan ikke la seg påvirke av rikdom som andre politikere. Og siden du alltid fokuserer på penger, vil han aldri gi oss det vi trenger hvis du leder disse forhandlingene. Han trenger hjerte, Amara, og du snakker ikke hans språk. Min avgjørelse er endelig. Jeg vil ikke ha deg i nærheten av denne avtalen.»

«Du ville aldri gjort dette mot moren min. Hvis hun fortsatt praktiserte her …»

«Hvis hun fortsatt praktiserte her», avbrøt han, «hadde jeg ikke trengt å fortelle henne dette. Hun ville visst det allerede. At moren din trakk seg tilbake fra advokatyrket, var det verste slaget dette firmaet noensinne har fått. Hvis hun og faren din ikke hadde vært så lykkelige med å traske rundt i Brooklyn så bekymringsløst, ville jeg fortsatt tryglet henne om å komme tilbake. Hun forsto at man trenger både hjerte og ferdigheter for å vinne. Jeg venter fortsatt på at du skal lære den leksen.»

Hun tenkte å forsvare seg i et hett sekund, helt til hun så skuffelsen i øynene hans. Ingenting hun sa ville ha noen betydning. Særlig ikke når han nok en gang sammenlignet henne med moren. Ingen kunne nå opp til den pidestallen Ja’Net Devereaux-Rodriguez hadde sittet på siden hun ble uteksaminert fra jusstudiet for flere tiår siden. Minst av alt Amara, datteren som hadde hennes hjerne, men ikke ynde.

«Jeg har ikke tid til dette. Jeg må ringe Jeremiah og få ham ned på kontoret. Martha pønsker på noe, og hva det enn er, kan det ikke være bra. Vi må være forberedt hvis hun prøver å forstyrre avstemningen om å utnevne Trey til administrerende direktør i dag.»

Amara brukte ikke bare en avledningsmanøver. Selskapet hennes grandonkel Ace Devereaux hadde gjort til en milliardforretning, var i krise nå som han var syk. Hans argeste beskytter, Jeremiah Benton, som Ace hadde tatt til seg som sin myndling da Jeremiah var 16 år, hadde ledet virksomheten og forsøkt å hindre Aces søster, Martha, i å gjøre et kupp i styrerommet og ødelegge alt han hadde bygget opp. Og nå hadde Jeremiah fått en ny alliert i Trey Devereaux, barnebarnet til Ace, som nylig hadde sluttet seg til familien igjen etter mange års avstand. Trey skulle utnevnes til administrerende direktør i henhold til Aces arveregler. Det gjorde Martha mildt sagt irritert, siden hun mente at hun hadde krav på jobben.

Amara trakk pusten langsomt før hun fikk det siste ordet med bestefaren. «Du kommer til å angre på dette.» Stemmen var full av ro og kontroll, som det sømmet seg for hennes oppdragelse. Men før han rakk å svare, avsluttet hun samtalen.

Hun ville ikke la ham øke blodtrykket hennes på grunn av dette. Devereauxs ble ikke sinte. De tok hevn. Hun måtte bare finne ut hvordan det så ut i denne situasjonen.

*

«Hvis du bare skal stå der og ikke hjelpe meg med å hindre Jeremiah og Trey i å stjele dette selskapet, kan du stikke av som resten av de redde små kakerlakkene som nettopp forlot dette rommet.»

Amara sto i det nesten tomme konferanserommet og stirret på Martha. Det improviserte styremøtet som Amara hadde bekymret seg så mye for, hadde nettopp funnet sted med et gledelig resultat. Vel, gledelig for selskapet og de som forsøkte å redde det. Ikke så gledelig for Martha, etter at styret hadde valgt Trey og Jeremiah som med-direktører

«Tante Martha», begynte Amara forsiktig, «jeg vet at dagens hendelser var … skuffende for deg. Men jeg tror at hvis du tok deg tid til å bli kjent med Trey, ville du følt deg mye tryggere på at hun og Jeremiah driver selskapet. Jeg vet du ikke kan se det nå. Men dette er det beste for Devereaux Inc., for familien.»

Martha reiste seg sakte opp og la fingrene flatt på det store konferanseromsbordet. «Det beste for familien?» Stemmen var uhyggelig rolig og fikk nakkehårene til å reise seg på Amara. «Kjære Amara. Du burde forstå at det som er bra for bedriften og familien, aldri ser ut til å være bra for kvinnene som gjør alt arbeidet.»

«Hva snakker du om, tante? Trey er en kvinne i denne familien.»

«Trey er en marionett som blir brukt for å holde min brors foreldede arveregel på plass lenge etter at han er død og borte. De av oss som vil blåse liv i selskapet, ta det i en ny retning, blir alltid satt på sidelinjen.»

Amara prøvde å forstå Marthas ord. «Tante, det har vært noen lange dager med Aces uventede sykehusinnleggelse og nå dette. Hjernen min er for trøtt til å skjønne meningen med gåtene dine.»

Marthas smil fikk det til å gå kaldt nedover ryggen på Amara.

«Amara, du er smart, besluttsom, og du går imot alle reglene brødrene mine har satt for hvordan denne virksomheten skal drives. Du mer enn noen annen burde forstå hva jeg snakker om. Alt du noen gang har ønsket deg, har du blitt nektet fordi du ikke gjør ting slik bestefaren din vil, mens han lovpriser moren din, en kvinne som gjorde alt nøyaktig etter hans regler.»

Hun gikk nærmere Amara, la en hånd mykt mot kinnet hennes og sendte henne et mykt, oppriktig smil som rystet Amara i sin grunnvoll.

«Liker du å bli behandlet som en ettertanke i familien? Føler du deg tilfreds med å leve i skyggen av din mors prestasjoner?»

Amara svarte ikke, delvis fordi Marthas spørsmål var retoriske. Men mest fordi hun fryktet hva svaret faktisk ville være.

«Hvis du ikke kjemper for det du har krav på», advarte Martha, «kommer du til å havne på samme sted som meg, utskjelt, avvist og glemt av dem som liksom skal elske deg.»

«Tante», avbrøt Amara. «Jeg er ikke deg.»

«Du er din generasjons meg. Og hvis du ikke er forsiktig, vil du ende opp med å vie mange år av livet ditt til denne familien og dette selskapet uten å få noe igjen for det.»

«Jeg tror du overdriver litt.»

Martha hevet et øyebryn og sendte Amara et «du vet ikke hva du snakker om»-blikk.

Martha la et forsiktig kyss på Amaras kinn og forlot henne.

Hun ville ikke innrømme det, men Amara så parallellene mellom Martha og seg selv. Det verste var imidlertid ikke å innrømme at Martha hadde rett. Det verste var frykten for at smerten en dag skulle gjøre henne like bitter som grandtanten.

*

«Amaretto sour, Ian, og din beste pose med saltkringler.» Den vennlige bartenderen på The Vault nikket.

Hvis du var velstående og hadde et snev av kjendisstatus, betydde et medlemskap på The Vault at du kunne ta en drink eller fem uten å bekymre deg for at det skulle havne i tabloidpressen. Elektroniske apparater var forbudt, og Brooklyns VIP-er og maktpersoner som kom inn i lokalene, måtte gi fra seg mobilen for komme inn og bli servert.

Lettet over å få et øyeblikk for seg selv, så hun på drinken sin og bollen med saltkringler og sukket.

Amara hadde aldri ønsket å jobbe noe annet sted enn Devereaux Inc. Hvorfor skulle hun det? Men bestefarens nektelse av å trekke seg tilbake og la henne lede var en helt annen form for tåpelighet.

Hun var det beste Devereaux Inc. hadde å by på, og det var likevel ikke godt nok til at hun fikk den forfremmelsen hun fortjente.

«Hvordan havnet jeg her?»

«Jeg er ikke sikker.» En myk, dyp stemme trakk oppmerksomheten bort fra medlidenhetsfesten hun prøvde å holde. «Men jeg kan ikke si at jeg nødvendigvis misliker det.»

Hun hadde en rappkjeftet replikk på tungespissen, helt til hun så opp og fikk øye på ansiktet som passet til stemmen. Mannen hadde gyllenbrun hud, hasselnøttbrune øyne og et tynt, mørkebrunt fippskjegg som innrammet tykke, fyldige lepper. Hun var så opptatt med å suge til seg det gode utseendet hans at hun ikke klarte å finne den sure replikken hun vanligvis hadde på lur.

Men det var noe mer enn det vakre utseendet hans som fengslet henne. Han var vagt kjent.

Han tilbød henne et bredt, lett smil. «Jeg heter Len.»

Da hun ikke svarte med en gang, nikket han unnskyldende med hodet.

«Unnskyld, jeg mente ikke å forstyrre deg. Jeg skal la deg drikke i fred.»

Hun så ham inn i øynene, og gjenkjennelsen slo henne. Dette var Lennox Carlisle, personen som var midtpunktet for hennes arbeidsproblemer. Hun fulgte ham med øynene og ventet på å se om han også kjente henne igjen. Men til hennes overraskelse så han ikke ut til å gjøre det.

«Det går bra», svarte hun. «Jeg har bare hatt en lang dag. Jeg mente ikke å være uhøflig.»

«Det er ikke uhøflig å ville være alene med sine egne tanker. Og bare fordi jeg ville snakke med deg, betyr ikke det at du er forpliktet til å snakke med meg. Jeg beklager at jeg avbrøt deg.»

Han reiste seg og banket på disken for å få bartenderens oppmerksomhet. «Hei, Ian, jeg spanderer alt hun bestiller i kveld.»

«Det er ikke nødvendig.»

Han trakk på skuldrene. «Det er det ikke. Men alle fortjener en pause innimellom. Håper dagen din blir bedre.»

Han smilte en gang til, så snudde han. Hun fulgte med på ham, ikke helt sikker på hva som nettopp hadde skjedd, men heller ikke helt avskrekket av det.

Mens bestefaren hadde vist seg å være en kvinnefiendtlig drittsekk, hadde denne fremmede vist henne en liten porsjon godhet som på en eller annen måte tente håp i henne. Håp om hva? Hun hadde ingen anelse.

Men hun var nysgjerrig på å finne det ut.

«Er du her?»

Lennox så opp ved lyden av Carters stemme. Hans beste venn satt på kanten av skrivebordet midt i rommet.

«Beklager», svarte Lennox. «Hodet mitt var et annet sted.»

«Jeg vet det», svarte Carter. «Jeg sa jo at du ikke skal jobbe når du er innenfor disse murene. Slutt å bekymre deg for den neste debatten, og slapp av litt.»

Lennox satte seg avslappet til rette i den lille sofaen og bredte armene ut over ryggen.

«Jeg skulle ønske det var jobben som holdt meg så opptatt.» Da vennen løftet et spørrende øyebryn, sukket Lennox og lukket øynene mens han lot hodet falle tilbake mot sofaputene.

Carter og Lennox’ vennskap gikk helt tilbake til ungdomsskolen. Bortsett fra blodsbånd var det ingen Lennox stolte mer på, og derfor var Carter Jimenez den eneste personen han kunne senke skuldrene overfor.

«Beklager, mann. Jeg traff en kvinne i baren …»

«Noen du kjenner?»

Lennox ristet på hodet. «Jeg tror aldri jeg har sett henne her før.»

«Med tanke på at du ikke har tilbrakt særlig mye tid her siden jeg åpnet for tre år siden, er det ikke så rart.»

Lennox humret.

«Hva er det med denne kvinnen? Er hun en av dine velgere?»

«Ingen anelse. Hun hadde visst en tøff dag.»

Carter la armen i kors mens et djevelsk glis krøllet leppene hans. «La meg gjette, hun var ikke tilfeldigvis nydelig.» Da Lennox ikke svarte, slapp Carter ut et hyl. «Slutt å oppføre deg som om du er bekymret for denne fremmede. Hvis du så noe du liker, så skyt.»

«Sier mannen som har vært singel i …» En sky av tristhet innhyllet vennens ansikt, og Lennox angret øyeblikkelig på at han hadde vært uforsiktig. «Jeg er lei for det. Det var ikke meningen å …»

Carter lot hendene gli opp og nedover lårene og trakk pusten dypt før han igjen festet blikket på Lennox.

«Ikke be om unnskyldning, Len. Du har rett, jeg burde ikke gi råd om dating. Mich har vært borte i fire år, og jeg har fortsatt ikke funnet motet til å begynne å date igjen. Hun var min verden.»

«Du har hatt mye å takle, Carter. Å miste Michelle og måtte oppdra en ettåring alene, det ville vært mye for de sterkeste skuldre. Det faktum at du har klart det og samtidig startet en vellykket bedrift, er mer enn jeg kunne ha klart under de samme omstendighetene. Apropos guddatteren min, hvordan har Nevaeh det?»

Lennox tenkte på Carters fem år gamle datter, som stort sett styrte mannens liv, og også hans når han var i nærheten.

«Jeg tror hun har snakket for mye med moren min. Mamma kjeftet på meg fordi jeg jobbet for hardt og ikke hadde noen spesiell. Siden da har Nevaeh pekt ut alle de pene mennene og kvinnene hun synes jeg burde date.»

Lennox ristet på hodet og lo. Han kunne definitivt se for seg Nevaeh gjøre noe sånt. For noen måneder siden hadde Nevaeh kommet inn i en samtale Carter og moren hadde hatt om sønnen til en venninne som var biseksuell og singel. Da de oppdaget at jenta var i rommet, blunket ikke Carter engang. Han satte henne rett og slett ned og forklarte i alderstilpassede vendinger at han var tiltrukket av både menn og kvinner.

Det var det Lennox beundret mest ved vennen sin. Når det gjaldt datteren, gjorde han alltid det som måtte gjøres. Det betydde at han aldri vek unna de vanskelige delene av det å være forelder.

Carter reiste seg og la hodet på skakke mot Lennox mens han gikk mot døren. «Jeg mangler en servitør i kveld, så jeg må gå. Slapp av så lenge du vil.»

«Takk, mann.» Lennox gled lenger ned i sofaen og sukket. «Når du får sjansen, kan du sende en øl hit?»

Carter nikket da han gikk ut av kontoret, og Lennox kunne nyte stillheten. Valgkampsesongen handlet om bevegelse og støy. Og hvis han skulle være ærlig, var det den delen han hatet mest ved å stille til valg.

Ingenting var mer tilfredsstillende enn å jobbe hardt for menneskene i distriktet sitt. Men nå som han forsøkte å gjøre det i større skala ved å stille som borgermesterkandidat, betydde det at mye av fokuset hans måtte dreie seg om hvor godt han fremførte valgkampforestillingene.

«Ikke klag», mumlet han. «Ingen tvinger deg til å gjøre dette.»

Ingen, bortsett fra den ubetydelige drittsekken som for øyeblikket satt på borgermesterens kontor. Motstanderen hans hadde ikke gjort noe for de fem bydelene i sin periode. Særlig ikke for visse nabolag i Brooklyn, som ble gentrifisert i altfor stor grad til at de opprinnelige innbyggerne kunne forbli upåvirket.

De første stikkene av spenningshodepine kriblet i nakken hans. Han lukket øynene og tok noen rensende åndedrag for å få fokus tilbake. «I dag er en arbeidsfri dag. Bare slapp av.»

Mellom nå, primærvalget og valgdagen ville han ikke ha mange flere av disse øyeblikkene hvor han bare kunne være og ikke gjøre noe. Så han burde utnytte det mens han fortsatt kunne.

Bildet av kvinnen med den lysebrune huden som satt i baren, gled gjennom tankene hans. Hun var nydelig. Selv fra barkrakken hadde han kunnet se de store, runde hoftene og de tykke lårene.

Og selv om hun var nydelig, var det det spesielle uttrykket i ansiktet hennes som fortalte at hun ikke var til å spøke med, som fikk ham til å ville vite alt om henne.

Men det var ikke riktig tidspunkt. Ikke bare fordi hun ikke så ut til å være i det beste humøret, men fordi livet hans var i ferd med å bli kaotisk.

En lett banking på døren forstyrret tankene hans. Vennen hans hadde alltid den beste timingen. En kald øl var akkurat det han trengte for å få tankene på rett kjøl.

Han kom seg på beina, og i to lange skritt var han ved døren og svingte den opp. «Takk skal du ha. Jeg skulle akkurat til å …»

Munnen hans sluttet å fungere et øyeblikk da han så den vakre kvinnen han hadde vært besatt av, stå foran ham og lene seg mot dørkarmen.

«Du skulle akkurat til å gjøre hva?»

Han lot blikket gli åpent nedover den fyldige kroppen hennes og brydde seg ikke om å prøve å skjule sin takknemlighet. «Jeg tror jeg burde spørre deg om det. Hva gjør du her? Har du gått deg vill?»

Hun ristet på hodet, uten å senke blikket en eneste gang, mens hun fortsatte å vise det litt syndige smilet sitt.

«Nei», svarte hun. «Ian har det travelt så jeg tilbød meg å komme med ølen du bestilte. Jeg visste ikke at det ville bli deg.»

Han la hodet på skrå og tok inn hele bildet av henne.

«Da vi snakket sammen tidligere, virket du ikke i det beste humøret.»

«En fremmed mann var snill mot meg av ingen annen grunn enn at han kunne være det. Hvem skulle trodd at den slags høflighet kunne gjøre meg i bedre humør?» Hun reiste seg opp til sin fulle høyde. I stiletthælene han hadde beundret tidligere, nådde toppen av hodet hennes til rett under haken hans.

«Siden du er i bedre humør, har du lyst til å komme inn og holde meg med selskap?»

«Jeg vil ikke forstyrre.»

«Det gjør du ikke», svarte han, gikk til side og slapp henne inn. Da hun satte seg i sofaen, ble han stående ved den nå lukkede døren.

Dette er ikke smart, Lennox. Du kjenner ikke denne kvinnen.

Lennox satte fra seg ølen på et bord i nærheten og stirret på kvinnen som satt ved siden av ham. Han var på ingen måte redd for å snakke med en kvinne som var så fin som denne. Men når man forsøkte å bli borgermester i New York City, måtte man tenke seg godt om både når man sa og gjorde noe.

Han strakte ut hånden mot henne: «Takk, miss …»

Hun la hodet på skrå, og det sensuelle blikket hennes gled nedover den sittende lengden på ham og etterlot seg en brennende glød. Men i stedet for å få ham til å trekke seg unna, som den forsiktige, sindige fagpersonen han burde være, fikk det ham til å lene seg nærmere.

Hun tok hånden hans i et fast grep og smilte. «Angel», sa hun. «Jeg heter Angel.»

«Angel er et nydelig navn. Det er en glede å gjøre ditt bekjentskap.»

Hun fortsatte å smile til ham, holdt hånden hans og lot tommelen gli over knoken hans. Det var ikke nødvendigvis en åpenlys gest av tiltrekning. Men sammen med gnisten han så i øynene hennes, var han ganske sikker på at de var på bølgelengde.

«Vel», sa hun og brøt stillheten. «Jeg vil ikke forstyrre deg mer. Hvis du er her og ikke i baren, er du nok ikke ute etter selskap.»

Hun reiste seg. Han fulgte etter, og gikk nærmere henne enn han kanskje burde ha gjort, siden han ikke visste noe om henne utover navnet.

«Jeg er bak her for å komme unna folkemengden. Men det er ikke derfor du bør dra.»

Hun foldet armene og skjøv de fyldige, runde brystene opp, og han kunne ikke finne anstendighet nok i seg til å se bort.

«Jeg er ikke sikker på om jeg skjønner hva du mener», svarte hun. «Hvorfor bør jeg dra?»

Han nølte et øyeblikk.

«Ikke bli sjenert nå, Len. Si det som det er.»

Han nikket, og elsket den voldsomheten hun bar som en annen hud.

«Du bør gå, for jeg er fristet til å finne ut om det som får meg til å ville bøye deg over skrivebordet, er gjensidig. For hvis det er det, tror jeg ikke jeg har nok å gi faen i til å ignorere det.»

Der hadde han fortalt henne sannheten. Og hvis hun var smart, ville hun gå sin vei, og dette ville aldri bli mer enn en liten flørt på bakrommet i en bar.

Men da hun trådte så nær at han bare trengte å bevege seg en anelse for at kroppen hans skulle bli presset mot hennes, stønnet han.

«Du bør vite hva du gjør, Angel.»

Hun smalnet blikket mens de fyldige leppene krummet seg i et trykkende smil. «Er Len en forkortelse for Leonard?»

Spørsmålet virket malplassert, men i stedet for å bruke det korte øyeblikket som en unnskyldning for å trekke seg unna, ristet han på hodet. «Nei, det er en forkortelse for Lennox.»

«Bra.» Hun rykket nærmere og la hånden rundt nakken hans. «Jeg vil gjerne være sikker på at jeg kaller deg ved ditt rette navn hvis dette ender opp med å bli så bra som jeg håper.»

Hele Lennox’ kropp strammet seg.

«Sørg for at du vet hva du vil, Angel.» Øynene hans låste seg i hennes, og fant en flamme av ild som rivaliserte med infernoet som brant inni ham.

«Jeg vet alltid hva jeg gjør, Lennox. Jeg ventet bare på at du skulle ta meg igjen, så jeg kunne få det jeg ville ha.»

Han lot sterke hender gli oppover sidene hennes, tok et fast grep om livet og trakk henne mot seg. Han ventet et øyeblikk for å se om hun gjorde motstand, men da hun lente seg inn mot ham og presset seg mot den allerede rykkende pikken hans, kunne han ikke gjøre annet enn å smile.

«Og hva er det du vil ha fra meg?»

Hun la hodet på skakke. «Et engangstilbud til deg om å – hvordan sa du det? – finne ut om det som får meg til å ville at du skal bøye meg over skrivebordet, er gjensidig.»

Han stønnet da han plasserte leppene sine mindre enn en centimeter fra hennes. Alt som skulle til for å utløse dette, var den minste bevegelse.

«Det er alt det kan være, Angel. Jeg har ikke plass til mer i livet mitt for øyeblikket.»

«Ikke vær redd, Lennox.» Måten hun sa navnet hans på med en slik autoritet, fikk hjertet hans til å slå hardere mot brystet hans. «Jeg har hatt en uvanlig vanskelig dag, og litt tankeløs moro med deg ville helt sikkert hjelpe meg å slappe av. Men bortsett fra dette øyeblikket har jeg ikke overskudd til å legge flere ting på tallerkenen min akkurat nå.»

Han gikk sakte rundt henne, gikk bort til døren og vred om låsen for å forsikre seg om at de ikke ble forstyrret.

Han stirret på henne, på utkikk etter tegn på uro eller ubehag. Hun smilte, løftet et blygt øyebryn og lente seg avslappet tilbake mot Carters stort sett tomme skrivebord.

«Er du klar til å gjøre dette, Lennox?»

«Ja, for faen.»

Det var den siste sammenhengende tanken han hadde før han gikk mot henne og endelig lot leppene sine berøre hennes. Ilden skjøt gjennom ham.

Bevegelsene deres ble raskt hektiske og desperate. Hun løsnet beltet og buksene hans, lot den varme hånden gli innunder og kuppet kjønnet hans.

Hun så opp på ham og blunket mens hun klemte ham, og alt i hans verden ble innskrenket til følelsen av den varme håndflaten som brant mot kjøttet hans. Dagens anspenthet forsvant ut av ham og ble erstattet av opphisselsens sultne spenning.

Dette var akkurat det han trengte. Moro med en partner som visste hva hun ville og ikke var redd for å ta tak i det. Bokstavelig talt.

Han stønnet da han ga etter for hennes lukkede håndflates pirrende gliding opp langs lengden hans. Han tillot henne noen flere strøk. Så trakk han hånden bort, la den flatt på skrivebordet og lente seg frem for å stjele et desperat kyss.

«Det føles godt. Men blir det for mye mer av det, får ingen av oss det vi vil ha.»

Hun nikket, trakk skjørtet opp og la beina rundt ham. «Så slutt å hale ut tiden, la oss komme i gang.»

Uten å slippe henne av syne lot han hånden gli over den glatte, solbrune huden hennes, helt til tommelen hvilte på overgangen mellom lårene.

Han lukket munnen hennes, mens fingrene fortsatte utforskningen, skilte beina hennes og lot først én, så to fingre gli inn i henne. Hun belønnet ham med å svinge hoftene langsomt, og hun slo armene rundt halsen hans, brukte ham som ankerfeste mens hun red på fingrene hans og holdt seg på kanten av det han håpet ville bli en minneverdig orgasme med den største oppvisning i besluttsomhet han noen gang hadde vært vitne til.

Da han så henne komme, ble han enda mer opphisset, og lengden hans var hard og insisterende mot underlivet, og han lengtet etter den samme sjansen til utløsning som han nettopp hadde gitt henne.

Da hun omsider kom ned fra sitt klimaks, fikk han løsrevet seg fra henne lenge nok til å finne kondomet han alltid hadde i lommeboken.

Med det på, plasserte han seg ved åpningen hennes og la armen rundt livet hennes, mens den motsatte hånden beveget seg opp til brystene hennes og pirket den ene brystvorten mellom fingrene mens han sakte gled inn.

Og det var akkurat slik det føltes å bunne ut i dypet av kroppen hennes.

De passet bedre enn lås og slå. Ingen tafsing, ingen ujevn rytme. Fra det øyeblikket hans berørte hennes, var de synkronisert med hverandres bevegelser.

Uansett tempo var hun der sammen med ham, og hun var svaret på hver bevegelse han satte i gang.

Og da hun knuget seg rundt ham og trakk ut orgasmen hans mens hun selv bukket under for et nytt klimaks, var deres gjensidige utløsning den perfekte avslutningen på øyeblikket de hadde delt. Øyeblikket som ikke kunne gjentas.

Utmattet prøvde han å gjenvinne nok energi til å trekke kroppen sin bort fra hennes og den fingerferdigheten han trengte for å rette opp klærne sine, og takket alle stjernene på himmelen for at dette aldri ville skje igjen. For hvis det var så godt når de var helt fremmede, skremte det ham hvor godt det egentlig ville være hvis de visste mer enn fornavnene til hverandre. Sexen hennes kunne være avhengighetsskapende. Og akkurat nå hadde han ikke råd til å være avhengig av noen. Ikke hvis han ville vinne.

Da han endelig klarte å roe ned pusten, trakk han seg ut og så ned for å fjerne kondomet da sjokket, blandet med like deler frykt, skyllet nedover ryggraden hans.

«Hva er det som er galt?»

Da han så opp på henne, kunne han se panikken sin reflektert i de dypbrune øynene hennes. Han svelget og fant endelig motet til å si tre ord.

«Kondomet sprakk.»

